text: মহাদুর্যোগ মোকাবিলায় ঐক্যবদ্ধ হোন -বিএনপি'কে তথ্যমন্ত্রী – মুক্তিনিউজ24.কম
  মঙ্গলবার-৩১শে মার্চ, ২০২০ ইং-১৭ই চৈত্র, ১৪২৬ বঙ্গাব্দ, সময়: রাত ৯:২০, English Version
  মহাদুর্যোগ মোকাবিলায় ঐক্যবদ্ধ হোন -বিএনপি'কে তথ্যমন্ত্রী
  প্রকাশ:	রবিবার, ২২ মার্চ, ২০২০ , ৬:১৩ অপরাহ্ণ , বিভাগ : রাজনীতি,
  এমএন২৪.কম ডেস্ক : তথ্যমন্ত্রী ড. হাছান মাহ্‌মুদ বিএনপি'র উদ্দেশে বলেছেন, 'দায়িত্বহীন বিদ্বেষপূর্ণ কথাবার্তা বলার সময় এটি নয়। এখন সময় হচ্ছে, সমস্ত দলমত নির্বিশেষে সবাই মিলে ঐক্যবদ্ধভাবে করোনা'র মহাদুর্যোগ থেকে দেশকে, দেশের মানুষকে, জাতিকে রক্ষা করা।'
  আজ সচিবালয়ে তথ্য মন্ত্রণালয় সভাকক্ষে সমসাময়িক বিষয়ে সাংবাদিকদের সাথে মতবিনিময়কালে বিএনপি নেতৃবৃন্দের সাম্প্রতিক মন্তব্য প্রসঙ্গে মন্ত্রী একথা বলেন। তথ্যসচিব কামরুন নাহার এ সময় উপস্থিত ছিলেন।
  তথ্যমন্ত্রী বলেন, 'দেশ-জাতি, পৃথিবী যখন এমন একটি মহাদুর্যোগের ক্রান্তিকাল অতিক্রম করছে, তখন আমরা দেখতে পাচ্ছি, কিছু কিছু দায়িত্বহীন বিদ্বেষপূর্ণ কথাবার্তা বিএনপির পক্ষ থেকে বলা হচ্ছে। যেমন গতকাল রিজভী সাহেব বলেছেন, 'আওয়ামী লীগ করোনার চেয়েও ভয়ঙ্কর'। এর ক'দিন আগে বিএনপির স্থায়ী কমিটির সদস্য নজরুল ইসলাম খান বলেছিলেন, 'আওয়ামী লীগ করোনায় আক্রান্ত'। এ ধরনের দায়িত্বহীন বিদ্বেষপূর্ণ কথাবার্তা বলার সময় এটি নয়। এখন রাজনীতি করার সময় নয়। এখন সময় হচ্ছে সমস্ত দলমত নির্বিশেষে সবাই মিলে ঐক্যবদ্ধভাবে দেশকে দেশের মানুষকে জাতিকে রক্ষা করা।'
  'অনেকে টেলিভিশনে টক'শোতে গিয়েও নানাধরনের কথা বলছেন, আমি সবাইকে বিনীতভাবে অনুরোধ জানাবো, আসুন আমরা সবাই মিলে ঐক্যবদ্ধভাবে জনগণের পাশে দাঁড়াই' বলেন ড. হাছান মাহ্‌মুদ।
  মন্ত্রী বলেন, 'সরকার চেষ্টা করছে এবং সরকারকে কোনো পরামর্শ থাকলে অবশ্যই দিতে পারেন। সরকার কোন জায়গায় যদি ভুলও করে, সেটিও বলতে পারেন। কিন্তু এ সময় রাজনীতি করার সময় এটি নয়। আসুন সবাই মিলে ঐক্যবদ্ধভাবে আমরা এই মহাদুর্যোগ থেকে দেশকে জাতিকে মানুষকে রক্ষা করি।'নির্বাচন কমিশনকে তথ্যমন্ত্রীর ধন্যবাদ
  'করোনা'র কারণে ঢাকায় ভোটার উপস্থিতি কম হবে আমরা সেটি ধারণা করেছিলাম উল্লেখ করে তথ্যমন্ত্রী বলেন, 'ইভিএমে যে সুষ্ঠুভাবে ভোট হয়, একজনের ভোট যে আরেকজনে দিতে পারে না, সেটিও আবার প্রমাণ হয়েছে। যারা গেছেন তারাই শুধু ভোট দিতে পেরেছেন, ইভিএম পদ্ধতিতে একজনের ভোট অন্য কেউ ভোট দিতে পারেননি।'
  বিএনপি'র ফলাফল প্রত্যাখ্যান নিয়ে হাছান মাহ্মুদ বলেন, 'নির্বাচন শেষ হওয়ার এবং ফলাফল ঘোষণার আগেই বিএনপির প্রার্থী ফলাফল প্রত্যাখ্যান করেছেন। তিনি শুরু থেকেই ফলাও করে অভিযোগ উপস্থাপন করছিলেন এবং গতকাল চিরাচরিত নিয়ম অনুযায়ী বিএনপির প্রার্থী ফলাফল প্রত্যাখ্যান করেছেন। তারা সবসময় যেটি করে আসে, সেই ধারাবাহিকতাতেই সেটি তিনি করেছেন।' পি আই ডি